Spyt kom altyd te laat | News24
Soms kom mens te laat agter dat die besluit wat jy uitgeoefen het in die lewe, iemand benadeel het. Dis dan wanneer die haan drie maal kraai. Die bekende verhaal van Petrus wat vir Jesus verloën in Matteus 26: 69-75 dien elke Paastyd daartoe om ons nederig te hou. Petrus laat die Een wat hom boweal liefgehad het, in die uur van Sy grootste nood in die steek. Dit laat vir Petrus ontroosbaar en die damwal van trane weerspieël sy innerlike droefheid.
Ons het almal al besluite geneem waaroor ons spyt is. Ons is in die steek gelaat en het iemand in die steek gelaat toe hy of sy ons die nodigste gehad het. Ons wou almal al ons tong afbyt nadat ons iets uitgeblaker het voordat ons gedink het.
Ons het almal in ons lewens 'n onafgehandelde saak uit die verlede wat aan ons vreet. Dit laat ons met diep gevoelens van ontsteltenis.
Petrus huil trane van berou. Daar is 'n groot verskil tussen ware berou en om spyt te wees. Judas het vir Jesus verraai en sy onverwerkte gevoelens lei tot die dood. Petrus kom tot inkeer en word deur Jesus herstel in sy posisie as leier van die groep dissipels. Ons almal bevind ons die een of ander tyd waar Petrus hom bevind het. Dis 'n heerlike partytjie. Daar is goeie wyn. Die geselskap ruk bietjie hande uit. Na die tyd verstaan ons nie wat oor ons gekom het nie. Ek het Jesus in die steek gelaat. Die pad terug is nie maklik nie. Daar is egter altyd 'n pad terug. Daardie pad loop langs die kruis van Christus verby. Daar hoor ons Hom bid om vergifnis vir hulle wat nie weet wat hulle doen nie. Jy wat hier lees, loop nou al te lank met daardie skuldlas saam. Christus het jou lankal vergewe. Dis tyd dat jy opstaan uit die as. Spyt kom altyd te laat, maar ware berou nooit nie. Spyt dryf jou weg van Jesus. Berou lei tot herstel. Die bekende uitdrukking lui mos: "Dis nie hoeveel keer jy val nie, maar hoeveel keer jy opstaan."